KIRJALLINEN KYSYMYS E-1837/98

esittäjä(t): María Sornosa Martínez (GUE/NGL) komissiolle

(12. kesäkuuta 1998)

Aihe: Yhteisön alueelta kolmansiin maihin lähteneet naispuoliset työntekijät

Tärkeät kansainväliset järjestöt kuten Amnesty International ja Kansainvälinen työjärjestö (ILO) ovat ilmoittaneet väärinkäytöksistä ja jopa kidutuksista, joiden uhreiksi naispuoliset siirtotyöläiset ovat joutuneet maissa, esimerkiksi Saudi-Arabiassa. Siellä tapaukset ovat olleet erityisen vakavia, ja usein työntekijät ovat joutuneet kärsimään sukupuolisesta häirinnästä, johon maan laki ei puutu.

Naispuolisten siirtotyöläisten haavoittuvuus on laajasti tunnettu asia, ja on välttämätöntä puolustaa heidän oikeuksiaan.

1. Mitä toimenpiteitä komissio on toteuttanut sen takaamiseksi, että unionin alueelta lähtevien työntekijöiden ja erityisesti naispuolisten työntekijöiden oikeuksia kunnioitettaisiin?

2. Tietääkö komissio, että esimerkiksi Saudi-Arabiassa tilanne muuttuu yhä huonompaan suuntaan?

3. Mitä toimenpiteitä komissio voi toteuttaa tämän tilanteen korjaamiseksi, erityisesti Saudi-Arabiassa?

Komission jäsenen Manuel Maríninkomission puolesta antama vastaus

(27. heinäkuuta 1998)

1. Komissio seuraa huolestuneena Saudi-Arabian ja muiden Persianlahden yhteistyöneuvostoon (GCC) kuuluvien maiden ihmisoikeustilanteen kehittymistä myös siirtotyöntekijöiden oikeuksien suhteen.

2. Jäsenvaltioiden kansalaisten suojelu kuuluu kahdenväliseen konsulien toimivaltaan. Yhteisöllä ei ole kahdenvälisiä sopimuksia Saudi-Arabian kanssa. Yhteisön kuuden GCC-maan kanssa tekemän yhteistyösopimuksen yhteydessä käydään kuitenkin poliittista vuoropuhelua ministeritasolla ja johtavien virkamiesten tasolla. Tässä yhteydessä yhteisö on ottanut esille ihmisoikeuksiin ja demokratiaan liittyviä kysymyksiä.

3. Yhteisön yleisessä tullietuusjärjestelmässä, jonka edunsaajana myös Saudi-Arabia on, kannustetaan noudattamaan työntekijöiden oikeuksia yleisesti, naisten oikeudet mukaan lukien. Monivuotisten yleisten tullietuusjärjestelmien soveltamisesta tiettyihin kehitysmaista peräisin oleviin teollisuus- ja maataloustuotteisiin annettujen asetusten (EY) 3281/94 ja (EY) 1256/96 7 ja 8 artiklassa säädettyjen työntekijöiden oikeuksia ja ympäristönsuojelua kannustavien erityismenettelyjen täytäntöönpanosta 25. toukokuuta 1998 annetun neuvoston asetuksen (EY) 1154/98(1) mukaisesti erityismenettelyjä voidaan myöntää edunsaajamaille, jotka tosiasiallisesti soveltavat Kansainvälisen työjärjestön (ILO) järjestäytymisoikeuden suojelua ja kollektiivisen neuvotteluoikeuden periaatteiden soveltamista koskevien sopimusten nro 87 ja 98 sekä työhön pääsemiseksi vaadittavaa vähimmäisikää koskevan yleissopimuksen nro 138 vaatimuksia. Jos lisäksi komission tietoon saatetaan virallisella ja tarkkaan perustellulla valituksella tapauksia, joissa noudatetaan tuomittavia käytäntöjä kuten pakkotyövoiman käyttöä(2), tullietuusjärjestelmän mukaiset etuudet voidaan peruuttaa väliaikaisesti edunsaajamaalta, jossa käytäntöjä esiintyy.

(1) EYVL L 160, 4.6.1998.

(2) Monivuotisen yleisen tullietuusjärjestelmän soveltamisesta tiettyihin kehitysmaista peräisin oleviin teollisuustuotteisiin annetun neuvoston asetuksen (EY) 3281/94 (EYVL L 348, 31.12.1994.) ja monivuotisen yleisen tullietuusjärjestelmän soveltamisesta tiettyihin kehitysmaista peräisin oleviin maataloustuotteisiin annetun neuvoston asetuksen (EY) 1256/96 (EYVL L 160, 29.6.1996.) 9 artikla.